Annette Vilhelmsen (SF), 2013-12-03:
Tak, og tak til alle ordførere for en rigtig god debat.
Det er jo en debat, som er kommet rigtig vidt omkring, må vi sige.
Det gode ved det er egentlig at opleve, hvor opmærksomme alle ordførere, dvs. alle Folketingets partier, er på, at vi får skabt den bedst mulige ældrepleje.
Det indledende spørgsmål til drøftelsen, det, som fru Karin Nødgaard ønskede, vi skulle drøfte i dag, handlede om det øgede antal ældre og også om borgermedbestemmelse ved anvendelse af velfærdsteknologi.
Vi må da virkelig sige, at det er nogle af de områder, der har været drøftet meget.
Der er behov for pleje, der er behov for rengøring, der er behov for omsorg, og der er også andre behov, som gør sig gældende.
Jeg havde egentlig en forestilling om, at noget af det, vi virkelig skulle have drøftet i dag, handlede om rehabilitering.
Det har vi så ikke nået så meget, og jeg håber selvfølgelig, at vi kan komme til det på et tidspunkt også.
Men de to spor, som jeg tænker vi fortsat skal forfølge, handler jo om på den ene side, at vi hjælper de ældre medborgere, som har behov for at kunne genvinde deres kræfter, deres muligheder for at kunne være så selvhjulpne som overhovedet muligt, og på den anden side, at vi hjælper de borgere, som har brug for, at dagligdagen bliver lettet, fordi de ikke selv vil kunne længere.
Begge dele og begge spor er ganske vigtige, og det er også noget af det, som vi kommer til at drøfte mere.
Hvad angår rehabilitering eller det at have hjælp til selvhjælp, er det også min oplevelse her, at i hvert fald de fleste ordførere siger, at vi alle sammen har et stort ønske om at kunne klare os selv og fortsat at kunne være myndige, herrer i vores eget liv og kunne deltage i samfundslivet meget bredt.
Sådan synes jeg også det bør være, og det er også noget af det, som ligger som en helt grundlæggende tone: Anerkendelse og respekt for det enkelte menneske.
Hvordan er det så, at plejen og hjælpen til de ældre udvikler sig over tid?
Det har der også været mange drøftelser af og kommentarer til.
Ting ændrer sig, og der er også noget historisk i det her.
Det, der måske for 50 år siden var den store udfordring inden for ældreplejen, vil være anderledes i dag, og der er ingen af os, der kan forudsige, hvordan det vil være om bare 10 år.
Jeg vil også sige tak for de enkelte eksempler, historier, som vi jo alle sammen hver især er båret af.
Vores tilgange til hele området er jo selvfølgelig meget forskellige.
Men jeg vil gerne lige slå fast, at en meget central gruppe i ældreplejeomsorgen er medarbejderne, og det er også en anerkendelse af den store faglighed, som medarbejderne udviser hver eneste dag.
Jeg er sådan set meget enig med den sidste taler, fru Benedikte Kiær, om det, som vi nu ved fra Københavns Kommune.
I hvert fald er der ikke noget, der tyder på, at det bliver dyrere.
Tværtimod vil man opleve et større engagement og en større inddragelse.
Det er alt andet lige meget positivt.
Der er en generel forskrækkelse over den.
Kan man forestille sig, at man som ældre borger vil blive påduttet en teknologi, man ikke er klar til?
Min tilgang til det er: Nej, det kan man ikke.
Selvfølgelig skal man hjælpe den ældre til selv at kunne håndtere sin livssituation, også når det handler om at have en lettere hverdag ved hjælp af velfærdsteknologi, men igen skal det gøres på mange, mange forskellige måder.
Nogle ældre vil jo være fysisk svækkede, men kan fint bruge deres computer, hvad de alligevel har kunnet gøre længe, når de har haft brug for noget.
Andre vil være svækkede, bl.a. i form af begyndende demens og andet, men kan være fysisk yderst velfungerende.
Så hele gruppen er meget forskelligartet.
Det skal vi tage hensyn til, også når det gælder velfærdsteknologi.
Heldigvis, kan man sige, går hele den velfærdsteknologiske udvikling jo meget stærkt, og det gør jo også, at der kan tages meget store individuelle hensyn.
Afslutningsvis vil jeg gerne takke for en rigtig god debat og et stort engagement.
Jeg må jo sige, at også fra min plads, hvor jeg har siddet og lyttet, har jeg lagt mærke til, at der sådan set er rigtig meget, der samler os i den her debat, og det tror jeg også vi skal forstå at bruge på en rigtig god måde.
Som sagt vil jeg meget gerne, at vi får en bred drøftelse, når jeg inviterer til at drøfte hele Hjemmehjælpskommissionens anbefalinger, og jeg ser på den baggrund frem til, at vi tager drøftelsen videre i forbindelse med det.
Tak for en god debat.